Fasit til oppsummeringsspørsmålene

**Kapittel 8 – Modernisme og tradisjonalisme – 1940–1980**

1. Hvilke politiske hendelser i Norge og i verden for øvrig har preget litteraturen i perioden 1940–1980? Lag en liste.
	* Andre verdenskrig
	* Atomvåpentrussel
	* Den kalde krigen
	* Norges medlemskap i NATO fra 1949
	* Utbyggingen av det norske velferdssamfunnet
	* Oljefunn fra 1960-/70-tallet
	* Vietnam-krigen på 1960-/70-tallet
	* Studentopprøret i Paris 1968
	* Ny studiestøtteordning førte til økt antall studenter
	* Sterk kommunistisk og feministisk ideologi på 1970-tallet
2. Gjør kort rede for utviklingen innenfor modernismen etter 1940 og forklar følgende fagbegreper: *fremmedgjøringsteater, eksistensialisme, absurd teater, ekspresjonisme, femtitallsmodernisme, konkretisme og det nyenkle*. Trekk inn relevante forfattere, tekster og kunstarter:
	* *fremmedgjøringsteater*: Etter den tyske dramatikeren Bertolt Brechts (1898-1956) *Verfremdungstechnik*: Dramatikk som bryter med Ibsens titteskapsteater og virkelighetsillusjonen; publikum skal ikke la seg rive med følelsesmessig, men ha distanse. Innslag av sang- og dansenumre som i en kabaret, og politisk motiv. Eksempel: *Tolvskillingsoperaen* (1928) og *Mor Courage* (1939). Inspirerte norske Jens Bjørneboe.
* *eksistensialisme*: Filosofisk retning som oppsto med den danske filosofen Søren Kierkegaard i senromantikken (1800-tallet) og ble videreført av franske filosofer på 1940- og 50-tallet. Vektlegger at mennesket må ta valg og har ansvar for eget og andres liv. Idealet er et *autentisk* liv (at individet lever en bevisst tilværelse og tar valg).
	+ Filosofer og verk*:*
		1. Albert Camus (1913–1960): *Den fremmede* (1942) og *Myten* *om Sisyfos: Essay om det absurde* (1942).
		2. Jean-Paul Sartre (1905–1980): *Væren og Intet* (1943).
		3. Simone de Beauvoir (1908–1986): *Det annet kjønn* (1949), et viktig verk i feminismens historie.
* *absurd teater*: Modernistisk teater som formidler tanken om at tilværelsen er meningsløs med absurde, meningsløse innslag som ikke gir svarene mennesket ønsker seg. Eksempel: Samuel Beckett: *Mens vi venter på Godot* (1952).
	+ *ekspresjonisme*: Modernistisk retning der beskrivelsene av omverden er preget av individets følelser og tanker og blir subjektiv.
	+ *femtitallsmodernisme*: Betegnelsen på den lyriske modernismen som fikk sitt gjennombrudd i Norge i 1950-årene. Krevende og preget av mye symbolikk, dystert verdensbilde og fokus på det fremmedgjorte individet. Diktereksempel: Gunvor Hofmo (1921–1995), Tarjei Vesaas (1897–1970), Paal Brekke (1923–1993).
	+ *konkretisme*: Modernistisk stil/retning på 1960-tallet der det symboltunge kommer i bakgrunnen og fokus rettes mer mot den konkrete virkeligheten, tingene rundt oss. Forfatterne fokuserte på den fysiske verden som noe som har verdi i seg selv, ikke bare som bilde på noe annet. Eksempel: Olav H. Hauges (1908–1994) diktsamling *Dropar i austavind* (1966).
	+ *det nyenkle*: Modernistisk stil/retning på 1960-tallet som viderefører fokuset på det konkrete. Idealet var at lyrikken skulle være enkel og forståelig for alle, og den konkrete virkeligheten er viktigere enn symboler. Eksempel: Jan Erik Vold (født 1939) *Mor Godhjertas glade visjon. Ja* (1968).
1. Gjør kort greie for utviklingen innenfor den tradisjonelle litteraturen etter 1940 og forklar følgende fagbegreper: *sentrallyrikk, kamplyrikk, individpsykologisk roman, sosialrealisme, feministisk litteratur.* Trekk inn relevante forfattere og tekster.
	* *Sentrallyrikk:* Strofisk lyrikk (lyrikk med like lange strofer, jevn rytme og enderim) om de store, eksistensielle spørsmålene. Klart språk og universelle symboler.
	* *Kamplyrikk:* Strofisk lyrikk, ofte med spesielt fast rytme. Motivet er politisk, og budskapet er å mane til handling og samhold. Typisk for 1930-tallets kommunistiske og anti-fascistiske lyrikk, men også synlig for eksempel i krigslyrikken. Eksempel: Inger Hagerups (1905–1985) «Aust-Vågøy» (1941).
	* *individpsykologisk roman:* Roman der forfatteren fokuserer på hovedpersonens tanker og følelser, går ofte dypt i vedkommendes psyke. Fins i nyrealismens romaner på begynnelsen av 1900-tallet og forsterket seg med psykoanalysen i litteraturen på 1920-tallet. Også typisk for romaner fra etterkrigstiden. Eksempel: Torborg Nedreaas (1906–1987): *Musikk fra en blå brønn* (1960). Agnar Mykle (1915–1994): *Sangen om den røde rubin* (1956).
	* *sosialrealisme:* Politisk motiverte romaner fra 1970-tallet, etter en sovjetisk tradisjon. Fast mønster: hovedpersonen får innsikt i roten til samfunnsproblemer og det fører til handling som bedrer situasjonen. Mange trekk til felles med realistisk litteratur fra 1870- og 80-tallet, men ofte med marxistisk grunnlag (se også feministisk litteratur). Eksempel: Dag Solstad (født 1941): *25. septemberplassen* (1974).
	* *feministisk litteratur*: En type sosialrealisme med fokus på kvinners situasjon og mål om likestilling. Eksempel: Liv Køltzow (født 1945): *Hvem bestemmer over Bjørg og Unni?* (1972).
2. Skriv fem setninger om forfatterskapene til tre modernistiske og tre tradisjonelle forfattere fra perioden.
* **Modernistiske forfattere:**
	+ **Gunvor Hofmo (1921–1995):**
		- Regnes som femititallsmodernist.
		- Ekspresjonistisk.
		- Om det isolerte, ensomme mennesket.
		- Mistet nær jødisk venninne under krigen.
		- Debut: *Jeg* *vil hjem til mennesken*e (1946).
	+ **Paal Brekke (1923–1993):**
		- Regnes som femititallsmodernist.
		- Brøt klassiske lyriske «regler».
		- Hovedmotstander til Øverland og Brekke i Tungetaledebatten.
		- Sentralt eksempel: *Skyggefektning* (1949).
		- Diktet «Tre ved stranden» fra samlingen *Løft min krone, vind fra intet* (1957).
	+ **Tarjei Vesaas (1897–1970):**
		- Regnes som femititallsmodernist.
		- Skrev lyrikk, romaner og noveller.
		- Tidlig ute med modernistisk epikk (romaner, noveller).
		- Sentralt eksempel, lyrikk: *Lykka for ferdesmenn* (1949).
		- Sentralt eksempel, prosa: novellesamlingen *Vindane* (1952) og romanene *Kimen* (1940) og *Fuglane* (1957).
	+ **Johan Borgen (1902–1979):**
		- Skrev noveller og romaner.
		- Influert av psykoanalysen.
		- Tidlig ute med modernistisk epikk (tradisjonell form, modernistisk menneskesyn).
		- Opptatt av identitet, barndom og psykoanalyse.
		- Sentral roman: *Lillelord* (1955).
	+ **Olav H. Hauge (1908–1994):**
		- Representant for «konkretisme» og «tingdikt».
		- Viktig representant for seksistallsmodernismen.
		- Påvirket Profil-gruppa.
		- Internasjonalt orientert, oversatte bla. asiatisk lyrikk.
		- Sentralt eksempel: *Dropar i austavind* (1966).
	+ **Dag Solstad (født 1941):**
		- Sentral i Profil-gruppa på 1960-tallet.
		- Påvirket av det konkrete hos Olav H. Hauge, Georg Johannesen og Tarjei Vesaas.
		- Rollespill-teori: mennesket har ikke noe fast jeg, men spiller bare roller.
		- Marxistisk forfatter og medlem av AKP (m-l) på 1970-tallet.
		- Sentrale tekster: *Svingstol* (1967), *Irr! Grønt!* (1969), *Arild Asnes, 1970* (1971), *Gymnaslærer Pedersens beretning om den store politiske vekkelsen som har hjemsøkt vårt land* (1982).
	+ **Jan Erik Vold (født 1939):**
		- Sentral i Profil-gruppa på 1960-tallet.
		- Skrev nyenkel lyrikk og *nonsense*-lyrikk.
		- Politisk og samfunnsbevisst.
		- Sentrale tekster: *Mor Godhjertas glade visjon. Ja* (1968) og *kykelipi* (1969).
		- Gikk *ikke* inn i AKP (m-l) på 1970-tallet.
	+ **Kjartan Fløgstad (født 1944):**
		- Har kalt seg *sosialmodernist* (ikke sosialrealist).
		- Grunnleggende kjennskap til arbeiderkultur.
		- Innslag av *magisk realisme* i tekstene (overnaturlige hendelser som inngår naturlig i et realistisk univers).
		- Sentrale tekster: Novellesamlingen *Fangliner* (1972), romanene *Dalen Portland* (1977) og *Fyr og flamme* (1980).
		- *Ikke* Profil-medlem, *ikke* medlem av AKP (m-l) på 1970-tallet.
* **Tradisjonelle forfattere:**
	+ **Arnulf Øverland (1889–1968):**
		- Kommunist og anti-fascist.
		- Satt i konsentrasjonsleir under andre verdenskrig.
		- Aktiv under Tungetaledebatten på 1950-tallet.
		- Sentral artikkel: «Tungetale fra Parnasset» (1953).
	+ **Torborg Nedreaas (1906–1987):**
		- Skriv individpsykologiske romaner og noveller.
		- Formidlet et kvinnelig perspektiv på krigen.
		- Kommunist.
		- Bøker om jenta Herdis: *Trylleglasset* (1950), *Musikk fra en blå brønn* (1960).
		- Om abort-problematikk: *Av måneskinn gror det ingenting* (1947).
	+ **Agnar Mykle (1915–1994):**
		- Skrev romaner og noveller.
		- Budskap: ønske om rom for kjærlighet i et konformt samfunn.
		- Stevnet for retten 1957 pga. romanen *Sangen om den røde rubin* (1956) som ble bedømt som usedelig.
		- Mykle-saken i 1957 minnet om sedelighetsdebatten på 1880-tallet.
		- Forfatteren skrev lite etter rettssaken.
	+ **Jens Bjørneboe (1920–1976):**
		- Dramatiker, lyriker og romanforfatter.
		- Tendensforfatter som var opptatt av undertryktes rettigheter og bla. av skolevesenet og fengselsvesenet.
		- Influert av Brechts fremmedgjøringsteater.
		- Romaner: *Jonas* (1955), *Haiene* (1974).
		- Skuespill: *Semmelweiss* (1968), *Til lykke med dagen* (1965).
1. Hva er Tungetaledebatten?

Tungetaledebatten var en debatt på 1950-tallet mellom representanter for modernistisk lyrikk (Paal Brekke og Erling Christie) og motstandere av modernistisk lyrikk (Arnulf Øverland og André Bjerke). Motstanderne hevdet at modernismen var banal og tullete i innhold, men alt for komplisert i form og at modernistene ikke hadde kunnskap om lyrikk. Navnet kommer av et foredrag som Øverland holdt i 1953, «Tungetale fra Parnasset».

1. Hva er Profil-opprøret?

Profil-opprøret kaller vi det litterære opprøret som en gruppe studenter sto for på 1960-tallet. Da «kuppet» de tidsskriftet Profil og lot det stå for en ny type litteratur: enklere og mindre symboltung og forståelig for alle.